b'\n_START_ARTICLE_\nDengfeng\n_START_SECTION_\nPovijest\n_START_PARAGRAPH_\nDokazi o ljudskom obitavanju na planini Song datiraju u paleolit, poput primjerice bogatog nalazi\xc5\xa1ta u \xc5\xa1pilji Zhiji. Tijekom neolita na planini je nastala jedna od najnaprednijih kultura u Kini, \xc5\xa1to pokazuju nalazi Longshan kulture na Wangchenggangu u Dengfengu. Ona je evoluirala u najranije dr\xc5\xbeave u Kini: dinastije Xia, Shang i Zhou. Neke od njihovih metropola (uklju\xc4\x8duju\xc4\x87i Luoyi, Yangcheng i Wangchenggang) su se nalazile oko brda Songshan. _NEWLINE_Tijekom prvih nekoliko stolje\xc4\x87a nakon \xc5\xa1to je dinastija Han uvela budizam u Kinu, mnogi budisti\xc4\x8dki hramovi su osnovani oko brda Songshan, uklju\xc4\x8duju\xc4\x87i Songyue, Shaolin i Huishan, a Chan sekta se pro\xc5\xa1irila iz Shaolinskog hrama. Ovo podru\xc4\x8dje je tako\xc4\x91er odigralo i va\xc5\xbenu ulogu u razvoju taoizma._NEWLINE_Za dinastije Tang (618.-907.), carica Wu je odredila boga planine Songshan za "cara srednjih nebesa", dok je car Xuanzong nominirao boga kao "kralja srednjih nebesa" i pro\xc5\xa1irio hram Zhongyue._NEWLINE_Za dinastija Song (960.-1279.) i Jin (1115.-1234.) do\xc5\xa1lo je do daljnje carske podr\xc5\xa1ke koja je dovela do naglog razvoja religija i hramova, te stvaranje Akademije klasi\xc4\x8dnog u\xc4\x8denja (konfucijanizam). Za dinastije Yuan nastale su 44 pagode, kao i zvjezdarnica Denfeng._NEWLINE_Za dinastije Ming (1365.-1644.) vjerski kompleksi su dosegnuli najve\xc4\x87i opseg i prosperitet, i iz tog doba je pre\xc5\xbeivjelo devet dvorana i 143 pagode. U tom razdoblju je napu\xc5\xa1ten pojam "sredi\xc5\xa1ta zemlje" jer je prihva\xc4\x87ena zapadna ideja o okrugloj Zemlji._NEWLINE_Tijekom dinastije Qing (1644.-1912.), zgrade su obnovljene ili dogra\xc4\x91ene, te je na ovom mjestu danas vi\xc5\xa1e Qing gra\xc4\x91evina nego na bilo kojem drugom mjestu, uklju\xc4\x8duju\xc4\x87i i 34 hrama. Izgradnji je do\xc5\xa1ao kraj tijekom osnivanja Komunisti\xc4\x8dke Republike Kine._NEWLINE_Tijekom vi\xc5\xa1e od 2.000 godina izgradnje i obnove hramova, iako prijestolnica Kine jo\xc5\xa1 od 3. stolje\xc4\x87a prije Krista nije bila oko brda Songshan, 68 vladara je posjetilo planinu, ili su poslali \xc5\xbertve, a spisatelji, znanstvenici i istaknuti redovnici su bili privu\xc4\x8deni \xc5\xbeivjeti u vjerskim ustanovama.'